簡林公似
作者：王邁
朝代：宋

paragraphs: 窮猿不擇木，祥鳳宜棲竹。
高門結駟榮，陋巷一瓢足。
仕有時爲貧，貧乃急於祿。
夫君何所欠，百事盡從欲。
新諧種玉婚，大敞堆金屋。
鏡裏顔尚朱，庭前萱正綠。
中州不徜徉，炎海甘馳逐。
遂令君子心，度以小人腹。
我貧甚去年，全家久食粥。
獨醒妬人醉，譏誚那免俗。
名節千載光，富貴一炊熟。
朋友嚴簡書，敢以石攻玉。